KIRJALLINEN KYSYMYS E-2051/02 esittäjä(t): Roberta Angelilli (UEN) komissiolle. Eläinkokeet ja eläintensuojelu.



Virallinen lehti nro 192 E , 14/08/2003 s. 0043 - 0044



KIRJALLINEN KYSYMYS E-2051/02 esittäjä(t): Roberta Angelilli (UEN) komissiolle (10. heinäkuuta 2002) Aihe: Eläinkokeet ja eläintensuojelu Viime aikoina Bolzanossa lukuisat kansalaiset ja poliitikot ovat taistelleet 56 beaglen pennun pelastamiseksi. Pentuja aiotaan käyttää eläinkokeisiin, ja niille aiheutettaisiin siten tieteellisesti täysin perusteettomia kärsimyksiä. Kyseessä on vain yksi tapaus monien joukosta, joissa kansalaisyhteiskunta on ryhtynyt taistelemaan eläinkokeiden kaltaisia hirveitä käytäntöjä vastaan. Voisiko komissio näin ollen ilmoittaa, 1. onko olemassa tai aiotaanko laatia asiakirjoja, aloitteita tai direktiivejä eläinkokeiden lopettamiseksi tai ainakin vähentämiseksi; 2. onko olemassa direktiivejä, ohjelmia, tutkimuksia tai asiakirjoja, jotka koskevat yleisemmin eläinten suojelemista huonolta kohtelulta ja kärsimyksiltä? Margot Wallströmin komission puolesta antama vastaus (4. syyskuuta 2002) 1. Kokeisiin ja muihin tieteellisiin tarkoituksiin käytettävien eläinten suojelua koskeva direktiivi 86/609/ETY(1) annettiin vuonna 1986. Direktiivi koskee tieteellisten kokeiden myös elävillä eläimillä suoritettujen kokeiden toteuttamista ja niitä varten annettavia lupia. Direktiivissä annetaan säännökset myös henkilökunnalle ja laitoksille annettavista luvista. Siinä määritellään lisäksi koe-eläimiä käsittelevän ja kokeita valvovan henkilökunnan koulutusta, sekä eläinten säilytystä koskevat vähimmäisvaatimukset. Direktiivin 7 artiklan mukaan koetta ei saa suorittaa, jos tavoitellun tuloksen saavuttamiseksi on mahdollista soveltaa jotakin toista tieteellisesti luotettavaa menetelmää, joka ei edellytä eläimen käyttöä. Direktiivillä 86/609/ETY edistetään näin ollen menetelmiä, jotka vähentävät ja jopa korvaavat eläinten käytön tieteellisissä kokeissa. Tässä yhteydessä on syytä mainita, että kosmeettisia valmisteita koskevan jäsenvaltioiden lainsäädännön lähentämisestä annettuun direktiiviin 76/768/ETY, sellaisena kuin se on muutettuna direktiivillä 93/35/ETY (kuudes muutossäädös), sisältyy erityisiä säännöksiä kosmeettisten valmisteiden markkinoille saattamisen kieltämisestä, jos valmisteissa on eläimillä testattuja ainesosia tai niiden yhdistelmiä. (4 artiklan 1 kohdan i alakohta). Voimassa olevia säännöksiä käsitellään parhaillaan neuvoston ja parlamentin kanssa käytävissä keskusteluissa, jotka koskevat direktiivin muuttamista seitsemännen kerran. Yhteisön tutkimuksen ja teknologisen kehittämisen (TTK) puiteohjelman osalta kaikille rahoitettaviksi valituille eläinkokeita sisältäville tutkimushankkeille on suoritettava eettinen arviointi. Monialainen asiantuntijapaneeli (jossa jäsenenä on myös eläinten hyvinvoinnin asiantuntija) varmistaa muun muassa, että perustelut eläinten käyttöön tieteellisissä kokeissa ovat tyydyttävät ja että koeolosuhteet ovat oikeudellisten vaatimusten mukaiset. Lisäksi eläinkokeet korvaavien vaihtoehtoisten menetelmien kehittäminen on ollut yhteisön TTK- puiteohjelmien painopistealueena jo yli vuosikymmenen ajan. 2. Mitä taas tulee kysymykseen eläinten suojelemisesta hyväksikäytöltä ja kärsimyksiltä, yhteisöllä ei ole varsinaisesti toimivaltaa tässä asiassa. Yhteisö on kuitenkin ryhtynyt toimiin parantaakseen eläinten kohtelua ja elinoloja. Amsterdamin sopimus sisältää ensimmäisen kerran sopimushistoriassa eläinten suojelua ja hyvinvointia koskevan pöytäkirjan. Pöytäkirjassa tunnustetaan, että eläimet ovat tuntevia olentoja ja kehotetaan yhteisöä ja jäsenvaltioita ottamaan eläinten hyvinvoinnin vaatimukset täysimääräisesti huomioon yhteisön maatalous-, liikenne-, sisämarkkina- ja tutkimuspolitiikan laatimisen ja täytäntöönpanon yhteydessä. Yhteisön ja jäsenvaltioiden on myös kunnioitettava erityisesti uskonnollisiin rituaaleihin, kulttuuriperinteeseen ja alueelliseen perintöön liittyviä jäsenvaltioiden lakeja ja hallinnollisia määräyksiä sekä tapoja. (1) EYVL L 358, 18.12.1986.